                                                                                                                                                                                                    
	Na osnovu člana 24 stav 2 Zakona o posredovanju u prometu i zakupu nepokretnosti ("Službeni list CG", broj 89/25), Ministarstvo ekonomskog razvoja donijelo je

PRAVILNIK
O  BLIŽEM SADRŽAJU, NAČINU VOĐENJA I ROKU ČUVANJA EVIDENCIJE O POSREDOVANJU U PROMETU I ZAKUPU NEPOKRETNOSTI 

Član 1
	Ovim pravilnikom propisuje se bliži sadržaj, način vođenja i rok čuvanja evidencije o posredovanju u prometu i zakupu nepokretnosti.

Član 2
	Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

[bookmark: clan_3]Član 3
	Evidencija o posredovanju u prometu i zakupu nepokretnosti sadrži:
1) redni broj unosa u evidenciju;
2) datum unosa u evidenciju;
3) broj ugovora o posredovanju u prometu i zakupu nepokretnosti;
4) datum zaključenja ugovora o posredovanju u prometu i zakupu nepokretnosti;
5) ime, prezime, odnosno poslovno ime i adresu nalogodavca;
6) ime prezime agenta koji je vodio predmet;
7) naziv opštine na kojoj se nepokretnost nalazi; 
8) lokaciju nepokretnosti (mjesto, ulica i broj, katastarska parcela i katastarska opština);
9) podatak o vrsti nepokretnosti čiji je promet, odnosno zakup predmet posredovanja;
10) podatak o površini nepokretnosti čiji je promet, odnosno zakup predmet posredovanja;
11) podatak o tome da li je pravni posao koji je predmet posredovanja zaključen ili nije zaključen;
12) datum zaključenja pravnog posla koji je predmet posredovanja;
13) podatak o kupoprodajnoj cijeni, odnosno zakupnini, ako je pravni posao koji je predmet posredovanja zaključen,
14) podatak o posredničkoj naknadi sa informacijom o izdatom računu i brojem računa.
	Prilikom evidentiranja vrste nepokretnosti posrednik u prometu i zakupu nepokretnosti (u daljem tekstu: posrednik) unosi u evidenciju podatake koji se odnose na: 
1) poljoprivredno zemljište;
2) građevinsko zemljište;
3) poslovni prostor;
4) lokal;
5) magacin;
6) industrijski objekat;
7) stan;
8) kuća;
9) garaža,
10) ostalo. 

Član 4
Posrednik vodi evidenciju u pisanom obliku.
Posrednik iz stava 1 ovog člana evidentira ugovor o posredovanju i druge podatke iz člana 3 ovog pravilnika i svaku nastalu promjenu u roku od osam dana od dana zaključenja ugovora o posredovanju, odnosno od dana nastanka promjene.

                                                                                      Član 5
Posrednik evidenciju čuva trajno.
Posrednik čuva ugovor o posredovanju i dokumenta vezana za ugovor, deset godina od dana njegovog zaključenja.

Član 6
	Ovaj pravilnik stupa na snagu osmog dana od dana objavljivanja u "Službenom listu Crne Gore".

